Anders Samuelsen (RV), 2002-02-07:
Så skulle den ged vist være barberet, eller hvad det hedder
på nudansk, så blev den ko parkeret, er der nogen, der siger.
I bund og grund drejer det her sig helt banalt om, at riget fattes penge, sådan er det. Og det fattes endnu mere penge, når der er kommet en borgerlig regering, det må vi jo konstatere, for nu er der brug for endnu flere af pengene fra FerieKonto. Det er sådan set det, det går ud på.
Når man i den tidligere regering nuppede noget af renteafkastet fra FerieKonto, var det helt banalt, fordi man vidste, at nogle af pengene stammede fra, at folk i stedet for at hæve deres feriepenge så gik på dagpenge eller kontanthjælp, så enkelt er det.
Nu er det faktisk sådan, at det er muligt at løse hele denne her problemstilling, sådan at alle pengene kommer lønmodtagerne til gode.
Det er ved at lave en ganske simpel
model, hvor man sørger for, at de penge, man optjener i feriepenge, som ligger uden for det system, som vi kender fra ferie med løn, bliver indbetalt på en individuel konto hos f.eks. ATP.
Så får man udbetalt dem, efterhånden som man holder ferie.
Når ferieåret er gået, får man udbetalt resten, og i det omfang, man får udbetalt resten, vil man kunne få en melding fra f.eks. ATP, hvis det er dem, der bestyrer opgaven, direkte til kommunen eller a-kassen, som meddeler, at nu er resten udbetalt.
Så kan de så modregne i forhold til, hvor meget man har fået udbetalt i dagpenge og kontanthjælp.
Så pointen her er, at i dag kan det lade sig gøre, det er teknisk muligt; vi så en repræsentant fra ATP forleden i Pengemagasinet sige, at det sagtens kan lade sig gøre.
Det vil være en udmærket forretning både for os og for lønmodtagerne.
Så nu kan det lade sig gøre.
Nu er der ikke mere nogen saglig begrundelse for at køre med det gamle halvformynderiske system.
Det var der
saglig begrundelse for før, fordi man ikke kunne finde en teknisk løsning.
Den tekniske løsning ligger der nu.
Så nu er der kun én grund tilbage, når man fortsætter med det gamle system og så oven i købet skærper det krav, som man vil gøre på de penge, som i bund og grund tilhører lønmodtagerne, og det er, at riget fattes penge.
Sådan er det.
I Det Radikale Venstre mener vi egentlig, at lønmodtagernes penge ligger bedst i lønmodtagernes egne lommer.
VK-regeringen mener, at lønmodtagernes penge ligger bedst i regeringens lommer.
Ja, oven i købet hørte vi Venstres arbejdsmarkedsordfører, hr. Jens Vibjerg, på et tidspunkt udtale, at han syntes, det var en rigtig god idé at snuppe alle disse penge, for Venstre og Konservative havde nogle rigtig gode ideer til, hvad de skulle bruge pengene til.
Det er ikke en særlig liberal tankegang at sige, at vi har nogle bedre ideer til, hvordan man skal bruge folks penge, så derfor ligger de bedst i statskassens lommer, i Fogh Rasmussens lommer, i Thor Pedersens lommer.
Men sådan er det bare.
Det Radikale Venstre kunne bare godt tænke sig at vide, hvad ...
... Det er korrekt, ja.
Det Radikale Venstre kunne bare godt tænke sig at få svar på, hvad vi egentlig venter på, når det er muligt at lave den individuelle ordning, som jo egentlig i bund og grund er en rimelig liberal ordning.
Hvorfor får vi så ikke lige den ordning, når nu vi har en borgerlig regering?
Det svar venter vi på, og indtil da må vi bare konstatere, at det princip, man arbejder efter i det her lovforslag, er vi imod.